CELEX: C2006/060/83
Language: el
Date: 2006-03-11 00:00:00
Title: Υπόθεση T-452/05: Προσφυγή-αγωγή της  27ης Δεκεμβρίου 2005  — Belgian Sewing Thread κατά Επιτροπής

11.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/43
            
         Προσφυγή-αγωγή της 27ης Δεκεμβρίου 2005 — Belgian Sewing Thread κατά Επιτροπής
   (Υπόθεση T-452/05)
   (2006/C 60/83)
   Γλώσσα διαδικασίας: η ολλανδική
   Διάδικοι
   
      Προσφεύγουσα-ενάγουσα: Belgian Sewing Thread N.V. [εκπρόσωπος: H. Gilliams, advocaat]
   
      Καθής-εναγόμενη: Επιτροπή των Ευρωπαϊκών Κοινοτήτων
   Αιτήματα της προσφεύγουσας-ενάγουσας
   
               —
            
            
               Στο πλαίσιο της προσφυγής της, η προσφεύγουσα-ενάγουσα (στο εξής:προσφεύγουσα) ζητεί να ακυρωθεί τόσο το άρθρο 1 της αποφάσεως της Επιτροπής, κατά το μέτρο που στην απόφαση αυτή ορίζεται ότι η προσφεύγουσα έλαβε στον ίδιο βαθμό με τις άλλες αναμεμειγμένες επιχειρήσεις μέρος στην παράβαση που διαπιστώθηκε στην ίδια απόφαση, όσο και το άρθρο 2 της πιο πάνω αποφάσεως, κατά το μέτρο που επιβλήθηκε στην προσφεύγουσα πρόστιμο.
            
         
               —
            
            
               Επικουρικώς, η προσφεύγουσα ζητεί να ακυρωθεί, ή τουλάχιστον να μειωθεί σημαντικά, το πρόστιμο που η ίδια απόφαση της επέβαλε με το άρθρο της 2.
            
         
               —
            
            
               Η προσφεύγουσα ζητεί επίσης από το Πρωτοδικείο να καταδικάσει την Επιτροπή στα δικαστικά έξοδα.
            
         
               —
            
            
               Στο πλαίσιο της αγωγής της, η προσφεύγουσα ζητεί να αναγνωριστεί η ευθύνη της Επιτροπής βάσει των άρθρων 235 ΕΚ και 288 ΕΚ.
            
         
               —
            
            
               Η προσφεύγουσα ζητεί περαιτέρω να υποχρεωθεί η Επιτροπή να την αποζημιώσει για τη ζημία που η προσφεύγουσα υπέστη και θα συνεχίσει να υφίσταται λόγω του ότι η Επιτροπή κοινολόγησε εσωτερικούς τιμοκαταλόγους της προσφεύγουσας.
            
         
               —
            
            
               Η προσφεύγουσα ζητεί επίσης να υποχρεωθεί η Επιτροπή να καταβάλει την αποζημίωση εντόκως, με επιτόκιο 8 %, από τότε που έλαβε χώρα το πταίσμα της Επιτροπής.
            
         
               —
            
            
               Η προσφεύγουσα ζητεί από το Πρωτοδικείο να υποχρεώσει την Επιτροπή, εν αναμονή του πορίσματος μιας πραγματογνωμοσύνης, να προκαταβάλει το ποσό των 705.812 ευρώ έναντι της καταβλητέας από την Επιτροπή αποζημιώσεως.
            
         
               —
            
            
               Η προσφεύγουσα ζητεί επίσης να καταδικαστεί η Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα κατ' αρχάς βάλλει κατά της αποφάσεως της Επιτροπής της 14ης Σεπτεμβρίου 2005 σχετικά με διαδικασία του άρθρου 81 ΕΚ και του άρθρου 53 της Συμφωνίας ΕΟΧ (υπόθεση 38.337 — PO/Garen), κατά το μέτρο που στην απόφαση αυτή ορίζεται ότι η προσφεύγουσα έλαβε στον ίδιο βαθμό με τις άλλες αναμεμειγμένες επιχειρήσεις μέρος στην παράβαση που διαπιστώθηκε στην ίδια απόφαση, και ζητεί να ακυρωθεί ή τουλάχιστον να μειωθεί σημαντικά το πρόστιμο που της επιβλήθηκε.
   Η προσφεύγουσα ισχυρίζεται πρώτα ότι είναι άδικο να χαρακτηριστεί σοβαρότατη η παράβαση την οποία διέπραξε. Έτσι, κατά την προσφεύγουσα, η Επιτροπή παραβίασε τις αρχές της ορθολογικότητας και της αναλογικότητας, παρέβη το άρθρο 23, παράγραφος 3, του κανονισμού (ΕΚ) 1/2003 (1), και την υποχρέωση αιτιολογήσεως και προσέβαλε τα δικαιώματα άμυνας. Κατά την προσφεύγουσα, η Επιτροπή δεν έλαβε υπόψη τόσο το γεγονός ότι η προσφεύγουσα δεν διαδραμάτισε κανένα ρόλο κατά τον σχεδιασμό και την οργάνωση της παραβάσεως, ούτε έλαβε μέρος στις συνεδριάσεις που είχαν ως σκοπό να καταρτιστούν συμφωνίες για τον περιορισμό του ανταγωνισμού, όσο και το γεγονός ότι η προσφεύγουσα ουδέποτε εκτέλεσε τις συμφωνίες αυτές.
   Στη συνέχεια, η προσφεύγουσα βάλλει κατά της κατατάξεώς της στη δεύτερη κατηγορία για τον καθορισμό του ποσού αφετηρίας του προστίμου και κατά του ύψους του ποσού αφετηρίας του προστίμου. Κατά την προσφεύγουσα, η Επιτροπή υπερεκτίμησε τη δυνατότητα της προσφεύγουσας να επηρεάσει πραγματικά τον ανταγωνισμό, τόσο σε απόλυτα μεγέθη όσο και σε σχέση με τον επηρεασμό του ανταγωνισμού από τις άλλες αναμεμειγμένες επιχειρήσεις, αλλά και υπό το φως της αβέβαιης οικονομικής καταστάσεως της προσφεύγουσας και της περιορισμένης εκτάσεως της αγοράς. Περαιτέρω, η προσφεύγουσα ισχυρίζεται εν προκειμένω ότι η Επιτροπή παραβίασε τις αρχές της ορθολογικότητας και της αναλογικότητας, παρέβη το άρθρο 23, παράγραφος 3, του κανονισμού 1/2003 και τις κατευθυντήριες γραμμές για τον υπολογισμό των προστίμων, παραβίασε την αρχή της ισότητας και παρέβη την υποχρέωση αιτιολογήσεως.
   Επίσης, κατά την προσφεύγουσα, η Επιτροπή αξιολόγησε εσφαλμένως τις υπέρ της προσφεύγουσας ελαφρυντικές περιστάσεις και παρέβη τόσο τις κατευθυντήριες γραμμές για τον υπολογισμό των προστίμων όσο και την υποχρέωση αιτιολογήσεως. Η προσφεύγουσα ισχυρίζεται ότι η Επιτροπή έπρεπε να λάβει υπόψη ως ελαφρυντική περίσταση το γεγονός ότι η προσφεύγουσα δεν εκτέλεσε τις καταρτισθείσες συμφωνίες και ότι είχε πολύ περιορισμένο και παθητικό ρόλο.
   Επίσης, κατά την προσφεύγουσα, σε αντίθεση με την υποχρέωση αιτιολογήσεως, τις αρχές της ισότητας και της αναλογικότητας και την ανακοίνωση σχετικά με τη συνεργασία, ήταν υπερβολικά μικρή η μείωση του προστίμου λόγω της συνεργασίας της προσφεύγουσας κατά την έρευνα.
   Τέλος, η προσφεύγουσα ζητεί αποζημίωση για τη ζημία που υπέστη λόγω του ότι η Επιτροπή, κοινολογώντας εσωτερικά τιμολόγια της προσφεύγουσας, παραβίασε την αρχή της δικαιολογημένης εμπιστοσύνης και παρέβη την υποχρέωση τηρήσεως του επαγγελματικού απορρήτου.
   
      (1)  Κανονισμός του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (Κείμενο που παρουσιάζει ενδιαφέρον για τον ΕΟΧ) (ΕΕ 2003, L 1, σ. 1).